ไฟแนนเชียลไดเจสต์
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี
12 ธ.ค. 2555

เอ็มเอฟซี เชื่อหุ้นยังวิ่งต่อ
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า เอ็มเอฟซี คาดว่าในช่วง 3-6 เดือนข้างหน้า จะยังมีเงินทุนเข้ามาลงทุนในสินทรัพย์เสี่ยงมากขึ้น เนื่องจากเศรษฐกิจโลกจะค่อยๆ ปรับตัวดีขึ้นในปีหน้า ประกอบกับนโยบายผ่อนคลายทางการเงินของธนาคารกลางประเทศต่างๆ
พร้อมกันนี้ ระหว่างวันที่ 11-25 ธ.ค. บลจ.เอ็มเอฟซี เปิดขายกองทุนเปิดเอ็มเอฟซีสปอท 33S ซีรีส์ 2 (SPOT33S2) ทาร์เก็ตฟันด์ที่มีนโยบายลงทุนหุ้นในประเทศ โดยตั้งเป้าหมายผลตอบแทน 3% สองครั้งรวมเป็น 6% ภายใน 5 เดือน
TVD ขอโต 20% ปีหน้า
นายทรงพล ชัญมาตรกิจ ประธานเจ้าหน้าที่บริหาร บริษัท ทีวีไดเร็ค (TVD) กล่าวว่า ปี 2556 ตั้งเป้ารายได้โต 20% จากปีนี้ที่คาดว่าจะได้ตามเป้าที่ 2,200 ล้านบาท โดยได้รับปัจจัยหนุนจากทีวีดาวเทียมที่โตต่อเนื่อง และ CTH ที่ประมูลพรีเมียร์ลีก
“ปีหน้าเราตั้งเป้าขยายร้านค้าปลีกในประเทศเพิ่มอีก 26 ร้านค้า เป็น 82 ร้านค้า และในอินโดจีนเพิ่มอีก 11 สาขา จากปัจจุบันมีอยู่ 7 สาขา ส่งผลให้ยอดขายจากอินโดจีนจะชัดเจนมากขึ้น” นายทรงพล กล่าว
TMC กำไรโตไม่หยุด
นายสุรเชษฐ์ กมลมงคลสุข กรรมการผู้จัดการ บริษัท ที.เอ็ม.ซี.อุตสาหกรรม (TMC) เปิดเผยว่า ผลการดำเนินงานไตรมาส 4 จะขยายตัวต่อเนื่องจากไตรมาส 3 เนื่องจากรับรู้รายได้จากการส่งมอบเครื่องจักรให้กับลูกค้าที่มีคำสั่งซื้อเข้ามาตามภาวะการเติบโตของอุตสาหกรรมยานยนต์ที่แนวโน้มยังเป็นขาขึ้น
สำหรับในปี 2556 กำไรของบริษัทจะเติบโตจากปีนี้ โดยตั้งเป้าหมายรายได้เติบโต 25% หรือแตะ 1,150 ล้านบาท จากที่ปีนี้คาดว่ารายได้จะทะลุเป้าที่ตั้งไว้ 900 ล้านบาท และจะมีการลงทุนประมาณ 100 ล้านบาท ในโรงงานแห่งที่ 3 เฟส 1 คาดจะเริ่มผลิตได้ในช่วงปลายไตรมาส 3 หรือต้นไตรมาส 4 เพื่อเพิ่มกำลังการผลิตอีก 30%
ขายหุ้น SLC เกลี้ยง 5.94%
น.ส.ลัดดา เครือใจวัง ขายหุ้น บริษัท โซลูชั่น คอนเนอร์ (1998) หรือ SLC ที่ถืออยู่ทั้งหมด 5.94% เมื่อวันที่ 6 ธ.ค. 2555 ก่อนหน้านี้ น.ส.ลัดดา ถือหุ้นอยู่จำนวน 2.31%